FRIR TIL BØNDER: Amerikanske myndigheter vil ta over en cannabis-plantasje for å kunne drive forskning. Avbildet er bonden Derek Cross på sin plantasje i Colorado. Foto:Kristen Wyatt,Ap

Amerikanske myndigheter vil kjøpe cannabis-farm

NEW YORK (VG) I en noe uvanlig etterlysning frir amerikanske helsemyndigheter til landets cannabis-bønder.

28. august 2014

Artikkelen er over seks år gammel

Fakta om cannabis * Cannabis er en fellesbetegnelse for de narkotiske stoffene som utvinnes av en underart av hamp, Cannabis sativa.



* Det er toppskuddene og hunnblomsterstanden som gir de forskjellige produktene: marihuana, hasjisj, hasjolje og andre cannabispreparater.



* Cannabis fremkaller en rus som er karakterisert av oppstemthet, en følelse av letthet, man «svever», tidsbegrepet og virkelighetsoppfatningen endres. Hallusinasjoner kan forekomme.



Kilde: Store norske leksikon Vis mer

Det var tirsdag denne uken at etterlysningen ble lagt ut på en hjemmeside som tilhører amerikanske myndigheter.

National Institutes of Health, som er en gren under det amerikanske helsedepartementet søker nemlig en cannabis-plantasje hvor de kan drive forskning, melder Time Magazine.

I etterlysningen stilles det en rekke krav til plantasjen:

* Må være videoovervåket.

* Må kunne dyrke minst 48 500 kvadratmeter med cannabis-planter.

* Må ha et drivhus på eiendommen.

* Må være av en slik standard at det kan dyrkes mellom 400 og 700 kilo cannabis.

Ukjent pris

Bønder som har fasiliteter som møter disse kravene oppfordres nå til å kontakte myndighetene. I annonsen kommer det fram at myndighetene ønsker å inngå en ett-årskontrakt med bonden – med mulighet for forlengelse i fire år.

Det kommer imidlertid ikke frem hvilken pris myndighetene tilbyr for plantasjen.

Talsperson Shirley Simson sier til Time Magazine at de starter denne anbudsrunden fordi den eksisterende kontrakten de har med en cannabis-farm går ut neste år. Den kontrakten ble inngått i 2009.

Flere legaliserer

Det er NIHs underavdeling for rusavhengighet som skal drive selve forskningen. De er særlig interesserte at plantasjen kan dyrke frem cannabis-planter med ulike former av virkestoffet tetrahydrocannabinol (THC), i tillegg til cannabidiol (CBD), som er kjent innenfor den medisinske bruken av stoffet.

I 2009 lempet USAs regjering på forbudet mot bruk av cannabis, og innførte at det ikke lenger skulle reises siktelse mot personer som får stoffet til medisinsk bruk fra offentlig godkjente leverandører.

I dag har 18 av de 50 delstatene avkriminalisert det narkotiske stoffet, mens 23 delstater har åpnet for medisinsk bruk, mens Colorado og Washington i år har legalisert også for rekreasjonsbruk.

Senere i år skal flere andre delstater stemme over legalisering av stoffet for rekreasjon.

Publisert: 28.08.14 kl. 17:42

Mer om USA